b'\n_START_ARTICLE_\nKapela svete Marije, Kobilje\n_START_SECTION_\nZgodovina in opis\n_START_PARAGRAPH_\nZgrajena je bila leta 1991 in stoji na mestu, kjer je \xc5\xbee leta 1271 stala cerkev Sv. Martina, poleg pa \xc5\xbeupni\xc5\xa1\xc4\x8de, velik kapucinski samostan z obzidjem, ki so ga leta 1627 Turki uni\xc4\x8dili._NEWLINE_Notranjost kapelice je lepo opremljena, krasi jo \xc4\x8dudovita freska akademskega slikarja \xc5\xa0tefana Hauka, ki prikazuje Marijo, Kraljico miru. Ta slika je omenjenemu umetniku tudi pripomogla, da je zmagal na nate\xc4\x8daju za slikanje v slovenski cerkvi v Clevelandu, ZDA._NEWLINE_Idejno je pri gradnji kapelice prispeval monsinjor Franc Halas. Arhitektu je predlagal, naj bi bila v osnovi doma\xc4\x8da, naj spominja na staro prekmursko hi\xc5\xa1o. Njena lega naj povezuje mesto prvotne kobiljanske cerkve z vasjo ob potoku. V notranji opremi naj bo izra\xc5\xbeena povezava tega, kar potrebujemo za ma\xc5\xa1no daritev - kruh in vino - in okolica kapele. Daritveni oltar naj bo upodobitev evangelijskih poro\xc4\x8dil o daritvi svete ma\xc5\xa1e po vseh \xc5\xa1tirih evangelistih. Zavetnik kapele naj bo Kraljica miru._NEWLINE_8. aprila 1991 so naredili streho na zvoniku iz bakra, nato pa je sledilo ometavanje zvonika. 3. junija 1991 so slovesno namestili v zvonik zvon, posve\xc4\x8den sv. Jo\xc5\xbeefu. 71 kilogramski zvon so kupili v Tinjah na Pohorju. V procesiji ga je nosilo osem fantov na posebej pripravljenih nosilih. 30. avgusta 1992 je \xc5\xa1kof Franc Kramberger blagoslovil kapelo in opravil daritev svete ma\xc5\xa1e.'